Молитвы святому Симону, епископу Владимирскому и Суздальскому

Молитва первая

О священная главо, великий угодниче Божий, святителю Христов и чудотворче, преподобне и богоносне отче Симоне! К тебе, небесному заступнику и теплому предстателю нашему, с верою и любовию припадаем и со упованием всеусердно молим тя: яви милосердие твое нам, смиренным и грешным, и пролей теплыя молитвы твоя о нас ко Господу, Емуже со Ангелы и всеми святыми предстоиши на небеси во славе вечней. Вемы, святче Божий, яко свойственно есть тебе милосердие, ибо, еще на земли живущу ти, едино имел еси попечение, еже спасати от погибели греховныя души человеческия, темже убо потщися, благосерде, предстоя страшному престолу Господа славы, ходатайствовати о нашем спасении, да не погибнем люте со беззаконии нашими. Веруем, отче всеблаженне, яко ты, иже Христовою любовию ближния твоя возлюбил еси, внегда пребывал еси в мире сем, кольми паче любиши вся ны о Господе на небесех водворяяся: темже всеусердно молим тя, яко отца нам суща, да выну соблюдаеши ны под покровом твоим от всякаго зла. Ты, отче преподобне, не точию сам верою правою и благими делы добре угодивый Господеви, но и иных научивый право веровати и волю Божию творити, велии наречен еси во царствии небеснем, по неложному обетованию Христову: темже убо настави и нас, данною тебе от Господа благодатию, тако веровати и тако путем заповедей Господних шествовати, яко не точию нам самем николиже на погибельный путь неверия и на стезю повелениям Божиим противну совратитися, но паче да будем довольни и иных во правоверии утвердити и на путь истаннаго благочестия наставити. О преблаженне, потщися убо о сем наипаче умоляти щедродавца Бога, да подаст нам веру праву и несумненну, благочестие искреннее и непоколебимое, братолюбие нелицемерное и преспеяние во всех благих делех, да, выну памятующе звание и избрание наше, будем якоже учит святый Апостол, совершенни и исполнени во всякой воли Божией, никомуже не полагающе претыкания или соблазна ни словом, ни житием нашим, но всегда промышляюще точию добрая пред Богом и человеки. Еще же припадающе молим тя, угодниче Христов, предстательствовати ко всемилостивому Владыце и Царю Царствующих: да соблюдет Церковь святую от ересей и расколов, державу же православнороссийскую от всякаго мятежа, браней и нестроений, да даст пастырем Церкве святую ревность о спасении пасомых и просвещении неверующих светом благоразумия и да умудрит их право правити слово истины, да дарует начальствующим мудрость и силу, подчиненным усердие и благо-покорливость, судьям прозорливость и нелицеприятие, супругом верность и единодушие, родителем разум и благочестие, чадом кротость и послушание, наставником и воспитателем юношества доброучительность и смиреномудрие, учащимся и воспитуемым благое в вере и благочестии научение и возрастание, всем же людем всяк дар коемуждо благопотребен, всяку благовременну помощь во благих делех и вся ко спасению и славе Божией подобающая. Сохрани, отче преподобне, твоими благоприятными молитвами, царствующия грады,

и вся грады и веси державы Российския, и град сей, и дом сей, от всякаго зла и нападений вражиих, вся же правоверныя люди, с любовию и упованием притекающия к покрову твоему и благочестно покланяющияся мощем твоим, осени небесным твоим благословением, и вся прошения их во благо исполни. Ей, угодниче Божий, не презри молений наших и не посрами нас от упования и чаяния нашего! Се бо мы, недостойнии и смиреннии и многих грехов исполненнии, ведуще, яко грешники Бог не послушает, но аще кто богочтец есть и волю Его творить, того послушает, ко твоему прибегаем предстательству, тобою дерзаем умоляти милосердие Божие: веруем, бо, всеблаженне, яко елика аще ты, праведен сый, воспросиши в молитве от Бога, даст ти Бог. Темже убо буди теплый о нас предстатель ко щедродавцу Богу, да твоею помощию и заступлением, мирно и благочестно поживше на земли, сподобимся и небесных благ восприятия, славяще и превозносяще Отца и Сына и Святаго Духа, единаго в Троице славимаго и покланяемаго Бога, и твое милостивное предстательство, во веки веков. Аминь.

Молитва вторая

О всехвальный и Бесчестный архиерею, святителю Христов, преподобне и богоносне отче Симоне! Призри, с свойственным тебе благосердием, от высот небесных, идеже со Ангелы и всеми святыми Господу славы предстоиши, на нас, недостойных и долу преклонных, смиренных же и грешных, притекающих к многомощному предстательству твоему с верою, любовию и упованием. Простри молитвенно преподобныя руце твоя ко Господу и Владыце и испроси от щедродательныя Его благостыни оставление согрешений наших вольных и невольных, покаяние сердечное, здравие душевное и телесное, житие мирное и безмятежное, воздуха благорастворение, земли плодоносие, житейских потреб довольство, во всем благое поспешение, и да не во зло обратим даруемая нам благая, но во славу пресвятаго имене Его и во спасение наше. Еще же припадающе молим тя, потщися, благосерде, предстательствовати ко Господу человеколюбцу, да избавит нас, по велицей Своей милости, от всяких бед и скорбей, от всяки недугов и болезней, от внезапныя смерти и от всех озлоблений, от всяких козней врагов видимых и невидимых и от всякаго зла: да укрепить в нас веру и благочестие нелицемерное, и да подаст нам силы к борьбе со страстьми и похотьми нашими: да соблюдет нас от нечестивых и душепагубных учений неверия и суеверия, имиже наветуется в нас святоотеческая православная вера, и да избавить нас от всяких приражений духа, иже ныне действует в сынех противления: да всадит в сердца наша дух смирения и кротости, дух братолюбия и незлобия, дух терпения и целомудрия, дух святыя ревности о славе Божией и спасения ближних: да призрит благоутробно на всяку душу, требующую благодатныя Его милости, и дарует, по иеизреченным щедротам Своего человеколюбия, болящим исцеление, скорбящим утешение, малодушным успокоение, унывающим обод-рение, страждущим ослабу, бедствующим помощь, сирым покров, безприютным пристанище, обидимым защиту, злословимым терпение, уничижаемым великодушие, гонимым заступление, оклеветаемым оправдание, и всем, во всяких нуждех и злостраданиих сущим, душевную отраду и скорое избавление. Ей, святче Божий, буди теплый молитвенник и прилежный ходатай ко Господу о всякой души верных твоих чтителей, ищущих твоея помощи, да никтоже во уповании своем на тя посрамлен будет, но вси предстательством твоим да обрящут, во всяких обстояниих, благодать и милость всещедраго Бога, Емуже подобает всякая слава, честь и поклонение, ныне и присно и во веки веков. Аминь.