Молитва святому Савве, архиепископу Сербскому

Молитва первая

О священная главо, преславный чудотворче, святителю Христов Савво, Сербския земли первопрестольниче, хранителю и просветителю, всех же христиан благонадежный пред Господем предстателю, тебе припадаем и молимся: даждь нам быти причастником любве твоея к Богу и ближнему, еюже при жизни святая душа твоя преисполнена бысть. Озари нас истиною, просвети ум и сердце наше светом Божественнаго учения, научи нас тебе подражати верно, Бога и ближняго нашего любити и заповеди Господни совершати непогрешительно, да будем и мы чада твоя не по имени токмо, но всем житием нашим. Молися, святый архиерею, о святей Православней Церкви и отечестве твоем земном, присно тя любовию чтущем. Призри благоутробно на всяку душу верных твоих чтителей, милости и помощи твоея ищущих, буди всем нам в болезнех целитель, в скорбех утешитель, в печалех посетитель, в бедах и нуждах помощник, в час же смертный милостивый покровитель и защититель, да, при помощи молитв твоих святых, сподобимся и мы грешнии спасение верное получити и царствие Христово унаследовати. Ей, святче Божий, не посрами упования нашего, еже на тя крепко возлагаем, но яви нам твое многомощное заступление, да славим и поем дивнаго во святых Своих Бога Отца и Сына и Святаго Духа, всегда, ныне и присно и во веки веков. Аминь.

Молитва вторая

В святителех великое украшение, богомудре отче Савво, молимся раби твои припадающе, вопием ти: не остави своих чад, отче, но буди всегда с нами, якоже обещался еси: да и мы по долгу воспоем тя, ублажим тя и прославим величие и силу твою и достойную песнь принесем ти, вопиюще и глаголюще: тебе ублажаем, святителю! тебе воспеваем, светильниче! тебе покланяемся, отче Савво! Моли, молим ти ся, спастися поющим святую твою память. Аминь.